Saaremaa selleaastaseks meeneks tunnistati vineerist karp, mida ehib tuulikumotiiv. Tapalt pärit Madle Annuse võidutöö kandis nime “Tuuliku karp”.
Annuse teine töö, samuti vineerist tehtud pliiatsitops, saavutas konkursil kolmanda koha. Teise koha hõivasid Riine Sooääre kruusid “So ja Mo”.
Võitja Madli Annus ütles Saarte Häälele, et tema töö valmis koostöös elukaaslase Margus Riisikuga kahasse. Muide, Riisik võitis suveniirikonkursi 2011 aasta puzzlega. Mees töötab Reklaamtoode OÜ-s ning seal ka võidutööd valmisid.
Esikoha võitja sai auhinnaks 650 euro eest tellimustööd. Teise ja kolmanda koha omanikud said tellimusi 200 euro eest.
Välja anti ka eripreemiad, millest ühe pälvis Kati Käbin töö “Õnnemaru” eest ja teise Paul Tohv tööga “Tool”. Käbini töö, mille autor sai preemiaks 150 euro eest tellimusi kujutab endast maiustust koos õnnetoova ütlusega. Paul Tohv sai miniatuurse kuurorditooliga võtmehoidja eest preemiaks 50 euro eest tellimusi.
Tänavusele suveniirikonkursile oli esitatud 27 tööd ja žürii liikme Piret Piheli sõnul oli võitja edu üsna veenev.